**Οι ΕΔΕ ως θεσμικός φερετζές της κυβέρνησης**

Αν υπήρχε κάποια αμφιβολία ότι το Υπουργείο Προστασίας του Πολίτη επικαλείται τις ΕΔΕ σα θεσμικό φερετζέ πίσω από τον οποίο τα ΜΑΤ θα συνεχίσουν ένα πολιτικά προστατευμένο κρεσέντο βίας και αυταρχισμού, αυτή κονιορτοποιήθηκε σήμερα από την απάντηση, ή μάλλον τη ΜΗ απάντηση του Υφυπουργού κ. Οικονόμου στην ερώτηση του Βουλευτή Β1 Αθηνών του ΜέΡΑ25 Κλέωνα Γρηγοριάδη για τα πρόσφατα κρούσματα αστυνομικής βίας και αυθαιρεσίας.

Ο Βουλευτής του ΜέΡΑ25 αφενός μεν ζήτησε συγκεκριμένα στοιχεία από τον Υφυπουργό για τα αποτελέσματα των Ε.Δ.Ε. που κατά καιρούς διατάσσονται στην ΕΛ.ΑΣ.. Αφετέρου δε -υπενθυμίζοντας μάλιστα στον κ. Οικονόμου ότι ως Αρχηγός της ΕΛ.ΑΣ. την εποχή που ήταν πάλι Υπουργός ο κ.Χρυσοχοΐδης είχε ο ίδιος εισηγηθεί να υπάρχουν διακριτικά με αριθμό πάνω στις στολές των αστυνομικών- έθεσε το ζήτημα της επιτακτικής ανάγκης για την ύπαρξη των διακριτικών αυτών.

Από την πλευρά του ο κ. Υφυπουργός δεν ανέφερε τίποτα σχετικό με τα στοιχεία για τα αποτελέσματα των ΕΔΕ, όπως φυσικά και τίποτα για τα διακριτικά στις στολές των αστυνομικών. Αντιθέτως στάθηκε μόνο σε μία γενική στοχοποίηση και επίθεση στο ΜέΡΑ25 για την δήθεν καχυποψία του απέναντι στην ΕΛ.ΑΣ., όπως άλλωστε είχε κάνει πρόσφατα και ο Γενικός Γραμματέας Ειδικών Φρουρών κ. Μαυροειδάκος σε τηλεοπτικό εκπομπή.

Αναμένουμε από την Κυβέρνηση να δώσει τα σχετικά στοιχεία με τα αποτελέσματα των ΕΔΕ στην ΕΛ.ΑΣ. καθώς και την αυτονόητη για την διασφάλιση των δικαιωμάτων των πολιτών, απόφαση για την ύπαρξη διακριτικών στις στολές των ανθρώπων της ΕΛ.ΑΣ. Παράλληλα δε να πάψει να στοχοποιεί πολιτικά κόμματα που αναδεικνύουν τις καταγγελίες και τις αγωνίες των πολιτών αναφορικά με τα αναφαίρετα δικαιώματα τους.